Document ID: 32004D0781

ID-DEĊIŻJONI TAL-KUMMISSJONI
tat-18 ta' Novembru 2004
li temenda d-Deċiżjoni 1999/815/KE dwar miżuri li jipprojbixxu t-tqegħid fis-suq ta' ġugarelli u affarijiet għat-tfal li huma maħsubin biex jiddaħħlu f'ħalq tfal taħt it-tliet snin u li jkunu magħmula minn PVC artab li jkun fih ċerti phtalates
(innotifikata fid-dokument bin-numru C(2004) 4403)
(Test b' rilevanza ŻEE)
(2004/781/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Parlament Ewropew u tal-Kunsill 2001/95/KE tat-3 ta' Diċembru 2001 dwar is-Sigurtà Ġenerali tal-Prodotti (1) u partikolarment l-Artikolu 13(2) tagħha,
Billi:
(1)
Il-Kummissjoni adottat, fis-7 ta' Diċembru 1999, id-Deċiżjoni 1999/815/KE (2) ibbażata fuq l-Artikolu 9 tad-Direttiva 92/59/KEE (3), li teħtieġ lill-Istati Membri li jipprojbixxu t-tqegħid fis-suq ta' ġugarelli u affarijiet għat-tfal li huma maħsuba biex jiddaħħlu f'ħalq tfal taħt it-tliet snin u li jkunu magħmula minn PVC artab li jkun fih waħda jew aktar mis-sustanzi di-iso-nonyl phthalate (DINP), di(2-ethylhexyl) phthalate (DEHP), dibutyl phthalate (DBP), di-iso-decyl phthalate (DIDP), di-n-octyl phthalate (DNOP), u butylbenzyl phthalate (BBP).
(2)
Il-validità tad-Deċiżjoni 1999/815/KE kienet limitata għal tliet xhur, fi qbil mad-dispożizzjoni ta' l-Artikolu 11(2) tad-Direttiva 92/59/KEE. Għalhekk, il-validità tad-Deċiżjoni kellha tiskadi fit-8 ta' Marzu 2000.
(3)
Meta ġiet adottata d-Deċiżjoni 1999/815/KE, kien tbassar li, jekk meħtieġ, tittawwal il-validità tagħha. Il-validità tal-miżuri adottati skond id-Deċiżjoni 1999/815/KE ittawlet taħt bosta Deċiżjonijiet għal perjodu addizzjonali ta' tliet xhur jew sitt xhur kull darba, u għall-aħħar darba għall-perjodu addizzjonali ta' tlett xhur, u issa għandha tiskadi fl-20 ta' Novembru 2004.
(4)
Seħħew xi żviluppi importanti dwar il-validazzjoni tal-metodi għall-verifika taċ-ċaqliq tal-phthalates, il-valutazzjoni tas-sigurtà tas-sustanzi sostituti, u l-valutazzjoni komprensiva tar-riskju ta' dawn il-phthalates taħt ir-Regolament tal-Kunsill (KEE) Nru 793/93 tat-23 ta' Marzu 1993 dwar l-evalwazzjoni u l-kontroll tar-riskji ta' sustanzi eżistenti (4). Il-Parlament u l-Kunsill qegħdin jikkunsidraw miżuri permanenti sabiex jiġu affrontati r-riskju ta' dawn il-prodotti, iżda aktar ħin huwa meħtieġ sabiex jitlestew id-deliberazzjonijiet dwar is-suġġett, l-aktar sabiex jitqiesu l-iżviluppi xjentifiċi ġodda kollha.
(5)
Sakemm jiġu adottati l-miżuri permanenti mill-Parlament u l-Kunsill, u d-dħul fis-seħħ tal-miżuri korrispondenti ta' implimentazzjoni fl-Istati Membri, u sabiex jiġu garantiti l-għanijiet tad-Deċiżjoni 1999/815/KE u t-titwil tagħha, huwa meħtieġ li tinżamm il-projbizzjoni tat-tqegħid fis-suq tal-prodotti msemmija.
(6)
Xi Stati Membri implimentaw id-Deċiżjoni 1999/815/KE b'miżuri applikabbli sa l-20 ta' Novembru 2004. Huwa għalhekk meħtieġ li tiġi żgurata li tittawwal il-validità ta' dawn il-miżuri.
(7)
Huwa għalhekk meħtieġ li tittawwal il-validità tad-Deċiżjoni 1999/815/KE sabiex jiġi żgurat li l-Istati Membri iżommu l-projbizzjoni prevista f'dik id-Deċiżjoni.
(8)
L-Artikolu 13(2) tad-Direttiva 2001/95/KE, li rrevoka u ssostitwixxa d-Direttiva 92/59/KE mill-15 ta' Jannar 2004, jistqarr li d-deċiżjonijiet tal-Kummissjoni li jeħtieġu li l-Istati Membri jieħdu miżuri biex jipprevjenu riskji serji minn ċerti prodotti se jkunu validi għal perjodi li ma jaqbżux sena u li jistgħu jiġu kkonfermati b'perjodi addizzjonali li l-ebda wieħed minnhom ma jaqbeż sena. Huwa xieraq li tittawwal il-validità tad-Deċiżjoni 1999/815/KE għall-perjodu ta' għaxar xhur, sabiex ikun hemm ħin biżżejjed għall-adozzjoni u l-implimentazzjoni tal-miżuri permanenti msemmija taħt ir-reċitazzjoni (5).
(9)
Il-miżuri previsti f'din id-Deċiżjoni huma fi qbil ma' l-opinjoni tal-Kumitat stabbilit mill-Artikolu 15 tad-Direttiva 2001/95/KE,
ADOTTAT DIN ID-DECIZJONI:
Artikolu 1
Fl-Artikolu 5 tad-Deċiżjoni 1999/815/KE il-kliem “l-20 ta' Novembru 2004” huma mibdula mill-kliem “l-20 ta' Settembru 2004”.
Artikolu 2
L-Istati Membri għandhom minnufih jieħdu l-miżuri meħtieġa sabiex jikkonformaw ma' din id-deċiżjoni u jippubblikaw dawn il-miżuri. Għandhom minnufih jgħarfu lill-Kummissjoni b'dan.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, fit-18 ta' Novembru 2004.

Labels: 3
0
1
20